Broj: 06-11-24154/24

Sarajevo, 19.04.2024. godine

Na osnovu Programa mjera za podršku boračkim zadrugama sa sjedištem u Kantonu Sarajevo za 2024. godinu prihvaćenog Odlukom Vlade Kantona Sarajevo broj: 02-04-22998-29/24 od 15.04. 2024. godine Ministarstvo za boračka pitanja Kantona Sarajevo, o b j a v lj u j e

**J A V N I P O Z I V**

**za realizaciju Mjere refundiranja dijela prihvatljivih troškova kupljenih sredstava za rad u prethodne tri godine, utvđene** **Programom mjera** **za** **podršku boračkim zadrugama sa sjedištem u Kantonu Sarajevo za 2024. godinu**

**I - PREDMET JAVNOG POZIVA**

Predmet ovog Javnog poziva je dostavljanje prijava boračkih zadruga sa sjedištem u Kantonu Sarajevo u cilju odabira korisnika poticajnih sredstava za Mjeru refundiranja dijela troškova kupljenih sredstava za rad u 2021., 2022. i 2023. godini.

Programom mjera za podršku boračkim zadrugama sa sjedištem u Kantonu Sarajevo za 2024. godinu (u daljnjem tekstu: Program), koji je usvojen Odlukom Vlade Kantona Sarajevo broj: 02-04-22998-29/24 od 15.04. godine, usvojena je Mjera refundiranja dijela prihvatljivih troškova kupljenih sredstava za rad u prethodne tri godine. Ova mjera predstavlja pravo sudjelovanja u raspodjeli sredstava koja mogu ostvariti zadruge sa područja Kantona Sarajevo, a koje okupljaju braniteljsku populaciju.

Opći cilj i svrha svih mjera Programa je pružanjem poticaja zadrugama doprinijeti razvoju poslovanja i poticanju proizvodnje boračkih zadruga, čime bi se omogućilo boračkim zadrugama održavanje postojeće zaposlenosti kao i novo zapošljavanje pripadnika boračke populacije.

Poseban cilj Programa je doprinijeti produktivnijem poslovanju, stabilizaciji i jačanju konkurentnosti boračkih zadruga putem mjera podrške boračkim zadrugama sa sjedištem u Kantonu Sarajevo tj. mjera koje se odnose na sufinansiranje troškova nabavke/refundiranja sredstava za rad, sufinansiranje održavanja postojeće zaposlenosti braniteljske populacije u zadružnom sektoru, pružanje i drugih vrsta pomoći boračkom zadrugarstvu, kako bi se uz druge aktivne mjere Vlade doprinijelo sanaciji posljedica trenutnog stanja u privredi na području Kantona Sarajevo.

Program mjera za 2024. godinu obuhvata slijedeće osnovne mjere za koje se raspisuju javni pozivi:

1. Mjera refundiranja dijela prihvatljivih troškova kupljenih sredstava za rad u prethodne tri godine,
2. Mjera sufinansiranja-refundiranja prihvatljivih troškova kupovine sredstava za rad u 2024. godini,
3. Mjera sufinansiranja održavanja postojeće zaposlenosti u boračkim zadrugama sa područja Kantona Sarajevo.

**Aplikanti tj. boračke zadruge mogu podnijeti posebne zahtjeve sa potrebnom dokumentacijom na javne pozive raspisane po osnovnim mjerama Programa, međutim osnovne mjere su alternativne tj. boračke zadruge mogu biti korisnici podrške samo jedne od Osnovnih mjera ovog Programa. Dakle, zadruge mogu aplicirati na raspisane javne pozive više od jedne mjere, pri čemu će im biti odobrena sredstva po javnom pozivu za mjeru za koju ispunjavaju uvjete a koja je za njih povoljnija, o čemu će se i zadruga izjasniti.**

U Budžetu Kantona Sarajevo, razdjel Ministarstvo za boračka pitanja i Programom mjera, za realizaciju Mjere, planirana su sredstva u iznosu od 134.485,00 KM.

Po ovom Javnom pozivu imaju pravo aplicirati boračke zadruge i zadruge koje u svom sastavu okupljaju najmanje 70% zadrugara iz boračke populacije, a u cilju obezbijeđenja sredstava za produktivnije poslovanje, za stabilizaciju i jačanje konkurentnosti boračkih zadruga na tržištu.

**Zadruge koje ispune uslove definisane javnim pozivom, mogu ostvariti pravo na refundiranje do 50% dijela prihvatljivih troškova nabavljenih sredstava za rad u prethodne tri godine, sumarno za sve iskazane prihvatljive troškove**. **Maksimalan iznos sredstava koji se može odobriti po ovoj mjeri zavisi od raspoloživih sredstava i broja aplikacija koje ispunjavaju propisane uvjete, pri čemu se sredstva ne mogu odobriti i doznačiti, po predmetnom osnovu, u iznosu većem od sredstava koja se mogu ostvariti, u maksimalnom iznosu, u okviru Mjere sufinansiranja održavanja postojeće zaposlenosti u boračkim zadrugama sa područja Kantona Sarajevo.**

Podsticajna sredstva ove Mjere namijenjena su za refundiranje dijela prihvatljivih troškova boračkih zadruga, nastalih u 2021., 2022. i 2023. godini po osnovu kupljenih mašina, alata, opreme, tehnike (osim laptopa i mobilnog telefona) koja se koriste u vremenu dužem od jedne godine, a koja doprinose razvoju poslovanja, potiču proizvodnju, povećavaju konkurentnost proizvoda i usluga, a koja su nabavljena od **registrovanih poslovnih subjekata.**

Neprihvatljivi troškovi su:

1. kupovina i iznajmljivanje zemljišta, stana, kuće,
2. izvođenje vanjskih građevinskih radova,
3. kupovina/najam osobnih automobila,
4. kupovina dijelova za vozila,
5. kupovina, obnova, rekonstrukcija, modernizacija objekata za najam ili prodaju,
6. nabavka kancelarijskog namještaja,
7. kupovina laptopa, mobitela, televizora, klima uređaja,
8. kupovina potrošnog materijala, repromaterijala i robe namijenjene za prodaju,
9. police osiguranja imovine i ljudi, te plaće i doprinosi na plaće.

Programom mjera za podršku boračkim zadrugama sa sjedištem u Kantonu Sarajevo za 2024. godinu

realizuje se u skladu sa odredbama Uredbe o uvjetima i postupku za dodjelu potpore male vrijednosti – **de minimis potpora**.

**II - PRAVO UČEŠĆA**

Pravo učešća na ovom Javnom pozivu imaju boračke zadruge i zadruge koje u svom sastavu okupljaju najmanje 70% zadrugara iz boračke populacije u cilju refundiranja dijela troškova kupljenih sredstava za rad u 2021., 2022. i 2023. godini.

Pravo učešća u ovoj mjeri **ne mogu ostvariti aplikanti/zadruge koje ne ispunjavaju** opće kriterije za odobravanje podsticajnih sredstava boračkim zadrugama jer su isti eliminatorni, a isti se navode u okviru slijedeće tačke ovog Javnog poziva.

**III - NAČIN ODOBRAVANJA SREDSTAVA**

Odobravanje sredstava po ovom Javnom poziva vršit će se u skladu sa općim i posebnim kriterijima koji su definisani Programom mjera.

**Opći kriteriji su:**

1. da je boračka zadruga registrirana u Kantonu Sarajevo,
2. da zadruga redovno izmiruje obaveze uplate javnih prihoda, osim u slučaju kada zadruga ima potpisan ugovor sa Poreznom upravom Federacije Bosne i Hercegovine i Upravom za indirektno oporezivanje o uplati duga na rate u kom slučaju je zadruga dužna dostaviti potvrdu Porezne uprave Federacije Bosne i Hercegovine i/ili Uprave za indirektno oporezivanje ili uvjerenje da zadruga vrši uplate po potpisanom ugovoru,
3. da su zadruge koje su koristile sredstva Federalnog zavoda za zapošljavanje, Službe za zapošljavanje Kantona Sarajevo, Ministarstva za boračka pitanja Kantona Sarajevo ostalih ministarstava u Vladi Kantona Sarajevo, ispoštovale obaveze u skladu sa zaključenim ugovorima,
4. da Zadruge nisu iskoristile maksimalnu vrijednosti pomoći od strane institucija u skladu sa pozitivnim propisima iz oblasti dodjele državne pomoći,
5. Zadruge koje su koristile novčanu pozajmicu za otvaranje radnih mjesta putem ovog Ministarstva u skladu sa Zakonom o dopunskim pravima boraca - branitelja Bosne i Hercegovine, nemaju obaveze po članu 80. i 81. ovog Zakona i po Uredbi o finansiranju programa za otvaranje radnih mjesta za branioce, ratne vojne invalide, porodice šehida i porodice poginulih, umrlih i nestalih branioca („Službene novine Kantona Sarajevo“, br. 31/06, 20/09 i 16/14).

**Opći kriteriji za odobravanje sredstava za sufinansiranje boračkih zadruga su eliminatorni.**

**Posebni kriteriji** **za vrednovanje aplikacija i odobravanje sredstava po ovom Javnom pozivu su:**

1) Vrsta djelatnosti:

a) Proizvodna i turistička djelatnost ................................................................. 30 bodova

b) Intelektualna i uslužna djelatnost ................................................................. 20 bodova

c) Ostalo ........................................................................................................... 10 bodova

2) Trenutni broj zaposlenih radnika u momentu podnošenja zahtjeva:

a) 1 – 3 .............................................................................................................. 10 bodova

b) 4 – 7 .............................................................................................................. 15 bodova

c) 8 i više .......................................................................................................... 20 bodova

3) Vrijednost sredstava za rad koja su predmet refundacije za ovu mjeru su :

a) do 15.000,00 KM.......................................................................................... 10 bodova

b) od 15.001,00KM do 25.000,00 KM............................................................ 15 bodova

c) preko 25.000,00 KM..................................................................................... 20 bodova

U slučaju da nakon vrijednovanja aplikacija, dva ili više aplikanata imaju jednak broj bodova, prednost ima aplikant koji obavlja proizvodnu ili turističku djelatnost, ako dva ili više aplikanata i dalje imaju isti broj bodova prednost se daje aplikantu sa većim brojem zaposlenih u momentu podnošenja zahtjeva, ako dva ili više aplikanata i dalje imaju isti broj bodova, prednost se daje aplikantu koji je aplicirao za refundiranje sredstava za rad veće vrijednosti, ako dva ili više aplikanata i dalje imaju isti broj bodova prednost se daje aplikantu koji je prije podnio aplikaciju za učešće u ovoj mjeri.

Vrijednovanje aplikacija se vrši na osnovu priložene dokumentacije. Vrijednovanje vrši Stručni tim pri Ministarstvu, koji sačinjava i prijedlog liste aplikanata za učešće u mjeri. Konačnu listu aplikanata utvrđuje Ministar nakon čega se pristupa zaključenju ugovora sa aplikantima čije su aplikacije za učešće u ovoj mjeri prihvaćene.

U slučaju da je zadruga ostvarila novčanu pomoć po istom osnovu koji je predmet ove mjere u prethodne tri godine od strane bilo kojeg nivoa vlasti u FBiH, Ministarstvo ne može odobriti iznos sredstava kojim bi sveukupan ostvareni poticaj (poticaj od Ministarstva i drugih institucija) prelazio ukupnu vrijednost za koju se poticaj odobrava.

Sredstva će se doznačiti na pogodan način, što će se preciznije definisati ugovorom zaključenim između Ministarstva i korisnika sredstava.

**IV- DOKUMENTACIJA**

Sve zainteresirane zadruge prilikom apliciranja na Javni poziv dužne su u roku predviđenom u Javnom pozivu, dostaviti **u originalu ili ovjerenoj fotokopiji** slijedeću dokumentaciju:

1. Adekvatno popunjen i ovjeren aplikacioni obrazac - Zahtjev za refundiranje dijela prihvatljivih troškova kupljenih sredstava za rad u prethodne tri godine boračkim zadrugama sa području Kantona Sarajevo (obrazac se može preuzeti na web stranici Ministarstva za boračka pitanja. http://[mbp.ks.gov.ba](http://mbp.ks.gov.ba/));
2. Rješenje o registraciji zadruge u Kantonu Sarajevo;
3. Uvjerenje o poreskoj ragistraciji – identifikacijski broj (ID broj);
4. Dokaz o zadrugarskom statusu (spisak zadrugara registrovanih u knjigu zadrugara ovjeren od strane nadležnog organa);
5. Uvjerenje o pripadnosti boračkoj populaciji za zadrugare,
6. Ugovor ili potvrdu od banke o otvaranju računa sa navedenim transakcijskim/tekućim računom;
7. Uvjerenje o izmirenim obavezama po osnovu poreza i doprinosa ne starije od 30 dana od dana objave javnog poziva **sa listingom o trenutnom broju zaposlenih sa datumom zasnivanja radnog odnosa za svakog zaposlenog (Porezna uprava FBIH);**
8. Uvjerenje o izmirenim obavezama poreza na dodatnu vrijednost ukoliko je podnosilac aplikacije PDV obveznik (Uprava za indirektno oporezivanje BiH), a ukoliko nije PDV obveznik zadruga može dostaviti izjavu (Izjava sačinjena u originalu, ovjerena i potpisana od ovlaštene osobe pravnog lica/obrta i ovjerena od nadležnog organa (općina/notar);
9. Račun/računi sa pratećim fisklanim računima i/ili kupoprodajni ugovor vezano za prihvatljive troškove kupovine sredstava za rad u 2021., 2022. i 2023. godini uključujući i fakture vezane za troškove njenog transporta i ugradnje (Računi na kojima nisu jasno vidljive sve specificirane stavke ili su iste prilikom sačinjavanja fotokopija prekrivene fiskalnim računom se ne mogu prihvatiti kao validan dokument);
10. Izvod ovjeren potpisom ovlaštenog lica i otiskom pečata zadruge kao dokaz o izvršenoj uplati po svakoj ispostavljenoj fakturi ili kupoprodajnom ugovoru;
11. Potvrda da su nabavljena sredstva za rad uknjižena kao sredstva zadruge, ovjerena od strane knjigovodstvene agencije koja vodi knjigovodstvo zadruge;
12. Izjava da nisu ostvarili novčanu pozajmicu za otvaranje radnih mjesta putem ovog Ministarstva, u skladu sa Zakonom o dopunskim pravima boraca/branitelja BiH i po Uredbi o finansiranju programa za otvaranje radnih mjesta za branioce, ratne vojne invalide, porodice šehida i porodice poginulih, umrlih i nestalih branioca („Službene novine Kantona Sarajevo“, br. 31/06, 20/09 i 16/14), (Izjava se preuzima na web stranici Ministarstva);
13. Izjavu da su zadruge koje su koristile sredstva Federalnog zavoda za zapošljavanje, Službe za zapošljavanje Kantona Sarajevo, Ministarstva za boračka pitanja Kantona Sarajevo i ostalih ministarstava u Vladi Kantona Sarajevo ispoštovale obaveze u skladu sa zaključenim ugovorima, (Izjava se preuzima na web stranici Ministarstva);
14. Izjava zadruge o visini sredstava koja su mu dodjeljena kao pomoć od strane državnih organa (izjava o primljenim de minimis pomoćima i drugim državnim pomoćima), (Izjava se preuzima na web stranici Ministarstva);
15. Izjava aplikanta da je saglasan da se rezultati javnog poziva objave javno, (Izjava se preuzima na web stranici Ministarstva);
16. Izjava aplikanta o ostvarenoj novčanoj pomoći u prethodne tri godine od strane bilo kojeg nivoa vlasti u FBiH, po istom osnovu koji je predmet realizacije ovog Javnog poziva;
17. druga dokumentacija na zahtjev Stručnog tima.

**Potvrdu o izvršenoj zadružnoj reviziji koju izdaje Federalni zadružni savez (ne starija od 2 godine) osim za novoformirane zadruge, po službenoj dužnosti obezbijedit će ovo Ministarstvo.**

U slučaju da zadruga ima potpisan ugovor sa Poreznom upravom Federacije Bosne i Hercegovine i Upravom za indirektno oporezivanje o uplati duga na rate, zadruga je dužna dostaviti potvrdu Porezne uprave Federacije Bosne i Hercegovine i/ili Uprave za indirektno oporezivanje ili uvjerenje da zadruga vrši uplate po potpisanom ugovoru.

**Original ili ovjerene fotokopije dokumentacije ne mogu biti starije od 30 dana od dana apliciranja. Fotokopije dostavljene dokumentacije trebaju biti jasno vidljive i čitke, u suprotnom isti ne mogu biti validni i smatrat će se da dokument nije dostavljen.**

**V- PROCES ODABIRA I OBJAVA LISTE**

Obradu zahtjeva po ovom Programu vrši Stručni tim, i isti sačinjava Prijedlog liste aplikanata koji ispunjavaju propisane uvjete i prijedlog liste aplikanata koji ne ispunjavaju uvjete propisane Javnim pozivom i Programom, a liste će biti objavljene na info-punktu Ministarstva za boračka pitanja Kantona Sarajevo (šalter sala Kantona Sarajevo), telefon: 033/562-273 i web stranici Ministarstva [www.mbp.ks.gov.ba](http://www.mbp.ks.gov.ba).

Ministar donosi konačnu odluku o dodjeli sredstava po Javnom pozivu, nakon čega se zaključuju ugovori sa zadrugama kojima se regulišu prava i obaveze ugovornih strana.

**VI - OSTALE INFORMACIJE**

**Zahtjevi se mogu podnositi u roku od 15 dana od dana objave Javnog poziva, zaključno sa 07.05.2024. godine.**

Zahtjevi koji nisu kompletirani se neće uzeti u razmatranje.

NAPOMENA:

• Obavezno predavati fotokopije dokumenata koje moraju biti ovjerene ili original dokumenta.

• Predata dokumentacija svih aplikanata neće se vraćati podnosiocima zahtjeva.

**VII - MJESTO PODNOŠENJA ZAHTJEVA**

Za priznavanje i ostvarivanje navedenog oblika prava, zahtjevi na posebno propisanom obrascu sa potrebnom dokumentacijom podnose se na slijedeću adresu: Ministarstvo za boračka pitanja Kantona Sarajevo, ulica Reisa Džemaludina Čauševića br. 1, 71000 Sarajevo putem pošte preporučeno ili putem protokola Kantona Sarajevo sa naznakom “Prijava na Javni poziv za realizaciju Mjere refundiranja dijela prihvatljivih troškova kupljenih sredstava za rad u prethodne tri godine”.

Informacije vezano za predmet Javnog poziva mogu se dobiti na telefon: dir. 033/562-273 ili Centrala 033/562-000 lokal 2273.

Tekst Javnog poziva, propisani aplikacioni formulari i rang lista biće dostupni na Web stranici Ministarstva [www.mbp.ks.gov.ba](http://www.mbp.ks.gov.ba/).

**M I N I S T A R**

**Dr. sc. Omer Osmanović**